መንግሥት በቱሪዝም ዘርፍ ትኩረት ሰጥቶ እየሰራ መሆኑ ተገለጸ
ድሬዳዋ፡- መንግሥት በቱሪዝም ዘርፍ ለዜጎች የሥራ ዕድል ለመፍጠርና የውጭ ምንዛሬ ለማግኘት ይበልጥ ትኩረት ሰጥቶ እየሰራ መሆኑን የባህልና ቱሪዝም ሚኒስቴር አስታወቀ:: በዓለም ለ40ኛ ፣ በአገራችን ደግሞ ለ32ኛ ጊዜ ትናንት በድሬዳዋ
የቱሪዝም ቀን ላይ በተከበረበት ወቅት የባህልና ቱሪዝም ሚኒስቴር ሚኒስትር ዴኤታ ወይዘሮ ቡዜና አልከድር እንደተናገሩት፤ መንግሥት
የዜጎችን ሕይወት ለመቀየር የኢኮኖሚ ሪፎርም እቅድ አውጥቶ እየተንቀሳቀሰ ነው:: ቱሪዝም ለኢኮኖሚ የሚያበረክተው አስተዋጽኦ በተለይ
ለውጭ ምንዛሬና ለዜጎች የሥራ ዕድል ፈጠራ ከፍተኛ በመሆኑ የኢኮኖሚው እቅድ ማሻሻያ አካል አድርጎ ሥራዎች በመሰራት ላይ ይገኛሉ::
ለአብነትም ጠቅላይ ሚኒስትር አብይ አህመድ የመሪ ጥበብ የቤተመንግሥት ፕሮጀክትና የሸገር የወንዝ ዳር ማስዋብ ፕሮጀክቶች በቱሪዝም
ዘርፍ ኢኮኖሚውን ከሚደግፉ መካከል ዋነኞቹ መሆናቸውን ጠቅሰዋል:: ሁለቱ ፕሮጀክቶች የኢትዮጵያን ትልቅ ገጽታ የሚገነቡና የኢኮኖሚ
ምንጭ እንደሚሆኑ፤ ለዜጎች የሥራ ፈጠራም እንደሚያገለግሉ የገለጹት ሚኒስትር ዴኤታዋ፤ ሚኒስቴር መስሪያቤቱም ለዘርፉ እንቅፋት የሚሆኑ
ማነቆዎችን ለመፍታት እየተንቀሳቀሰ መሆኑን አንስተዋል:: በቀጣይም በዘርፉ መነቃቃትን ለመፍጠርና የተሻለ ገቢ እንዲገኝ እየተሰራ
እንደሆነም ተናግረዋል:: ከባለድርሻ አካላት ጋር በመመካከርም አዳዲስ የኢኮኖሚ ምንጮች ለመፍጠር ይሰራል ብለዋል:: ኢትዮጵያ ከቱሪዝም ዘርፉ የሚፈለገውን ያህል እየተጠቀመች እንዳልሆነ
የሚያነሱት ወይዘሮ ቡዜና፤ ኅብረተሰቡ ለቱሪዝም ዘርፉ የሚሰጠው ግምት አናሳ በመሆኑ የቱሪዝም ግንዛቤ ማስጨበጫ ሥራ እንደሚሰራ
ገልጸዋል:: ቱሪዝም የአገሪቱ ትልቅ አጀንዳ በሆነበት ጊዜ የቱሪዝም ቀኑ ለ32ኛ ጊዜ መከበሩ የቱሪዝም ችግሮችን በመፍታት፣አቅጣጫዎችን
በማመላከት የቱሪዝም ሀብቶቻችን በአግባቡ ታውቀው እንዲጎበኙ ያደርጋል ብለዋል:: የድሬዳዋ አስተዳደር ከንቲባ አቶ አህመድ አህመድ በበኩላቸው እንደተናገሩት፤
የንግድ ማዕከል በሆነችው ድሬዳዋ ከተማ የቱሪዝም ቀኑ መከበሩና በቱሪዝሙ ዘርፍ ድሬዳዋን ትኩረት ሰጥቶ እንድትሳተፍ ማድረጉ መከባበር፤
እንግዳ ተቀባይነትና አንጻራዊ ሰላም ባለበትና ልማቱ በከተማዋ እንዲመጣ አስችሏል:: በተለይ ወጣቶችና ሴቶች በተፈጠረላቸው ቋሚና
ተንቀሳቃሽ የሥራ ዕድል ተጠቃሚ መሆን ችለዋል:: በቀጣይም ለኢንዱስትሪውና ለቱሪዝም ዘርፉ ትኩረት በመስጠት ወጣቶችንና ሴቶችን
ይበልጥ ተጠቃሚ ለማድረግ የሚሰራ ይሆናል:: በአላይንስ ፍራንስ ትምህርት ቤት የፎቶ ኤግዚቢሽን እየተካሄደ ሲሆን፤
በዓሉም እስከ ጥቅምት አንድ ድረስ በተለያዩ መንገዶች እንደሚከበር ታውቋል:: በተያዘው በጀት ዓመትም በዘርፉ ከ75 ሺ በላይ ለሚሆኑ
ዜጎቸ የሥራ ዕድል ለመፍጠር እየተሰራ መሆኑ ታውቋል።አዲስ ዘመን መስከረም 18/2012 ዓ.ምጌትነት ምህረቴ 